Aquesta informació es va publicar originalment el 22 de juliol de 2019 i, per tant, la informació que hi apareix fa referència a la data especificada.

"Hem de tractar el tema dels MENA i arribat el cas, parlar de retorn assistit a casa seva", proposa el tinent d'alcalde de l'@bcn_ajuntament @Albert_Batlle_B. És molt fàcil opinar quan no has hagut de migrar sol de casa teva, oi, Albert? https://t.co/WXRxW7D3wr👇 — exmenas (@exmenas) July 22, 2019

El tinent d'alcaldia de Seguretat de Barcelona, Albert Batlle, ha posat sobre la taula aquest dilluns el "retorn assistit" dels menors estrangers no acompanyats que viuen al carrer.En declaracions a Ser Catalunya, Batlle ha argumentat que la legislació "parla sempre de l'interès superior del menor". "I quin és l'interès superior? Tenir un entorn social, familiar i comunitari, per conflictiu que pugui ser aquest entorn. Un nen sempre estarà millor amb la seva família, per problemàtica que pugui ser, que vivint als Jardins de Sant Pau o al Pou de la Figuera", ha continuat.Batlle ha assegurat que el terme "expulsió" o "expatriació" no forma part del seu vocabulari, i ha insistit en "retorns assistits", perquè "una cosa és agafar-los amb un avió i enviar-los i una altra és que aquest retorn sigui acompanyat".Segons Batlle, cal parlar amb els serveis socials i educatius de totes les administracions, però també cal fer un "abordatge des del punt de vista de la seguretat" quan es parla de MENA. Ha reconegut que és una qüestió amb la que cal ser prudent, perquè "de seguida salten totes les alarmes", però ha defensat plantejar l'opció d'un retorn "assistit" dels menors que viuen al carrer.Després ha afegit que potser una part d'aquests nens es poden integrar, però ha defensat que cal tractar aquest tema amb tots els actors implicats, també amb els països d'origen, en aquest cas el Marroc. "I si s'ha de fer (el retorn) s'ha de fer molt bé", ha indicat el tinent d'alcaldia, que ha insistit que tot plegat es faria "en interès superior del menor".En preguntar-li per les persones que patrullen al metro per detectar carteristes, Batlle ha estat contundent i ha advertit que "aquest no és el camí", perquè això "és la porta d'entrada de màfies de patrulles d'autoorganització", que és "l'element més perillós que pot haver en temes de seguretat".Ha assegurat que "combatrà" aquest tipus d'organitzacions, perquè en una qüestió com la seguretat "no pot haver autoorganització", sinó que correspon a l'administració gestionar-la. "Això no pot ser la llei de la selva", ha conclòs.Sobre les informacions del diari Público relatives a la relació entre l'imam de Ripoll i el CNI, ha considerat "un disbarat qualsevol especulació gratuïta", i ha recordat que en aquest país s'han criticat sovint les "teories de la conspiració". "Doncs critiquem-les totes", ha demanat.L'entitat Exmenas ha considerat aquest dilluns "irresponsable" que el tinent d'alcaldia de Seguretat de Barcelona, Albert Batlle, hagi plantejat el "retorn assistit" al seu país dels menors estrangers no acompanyats que viuen al carrer.A través de Twitter, l'entitat ha avisat que això no frenarà els joves, "que migren per tenir un futur millor, amb la seva família o sense". A més, adverteix que això farà "encara més vulnerables" els que viuen a Barcelona. "És molt fàcil opinar quan no has hagut de migrar sol de casa teva, oi Albert?", han etzibat els joves, que han remarcat que "donar solucions immediates a situacions complexes és irresponsable".

Mostra el teu compromís amb NacióDigital.

Fes-te subscriptor per només 5,90€ al mes, perquè és el moment de fer pinya.

Fes-te subscriptor